“มติชน” เปิดโครงการสมัครใจลาออก “เนชั่น” ไปไม่ไหว สั่งงดช่วยค่าจอดรถพนง.
"มติชน" เปิดโครงการสมัครใจลาออก "เนชั่น" ไปไม่ไหว สั่งงดช่วยค่าจอดรถพนง.
1 ก.ย. 2559

ผู้สื่อข่าวรายงานว่า วันนี้ (31 ส.ค.) บริษัท มติชน จำกัด (มหาชน) ได้ออกประกาศลงนามโดย นายฐากูร บุนปาน กรรมการผู้จัดการบริษัท เรื่อง โครงการสมัครใจลาออก มีใจความว่า บริษัทมติชนฯ และบริษัทในเครือ มีนโยบายให้พนักงานสมัครใจลาออก โดยพนักงานที่ประสงค์จะเข้าร่วมโครงการให้ทำหนังสือแจ้งความจำนงเป็นลายลักษณ์อักษรให้ผู้บังคับบัญชาพิจารณา และส่งที่ฝ่ายบุคคลตั้งแต่วันที่ 12 กันยายน 2559 ถึงวันที่ 14 ตุลาคม 2559 เพื่อนำเสนอให้กรรมการผู้จัดการพิจารณาต่อไป
โดยโครงการดังกล่าว ได้กำหนดเงื่อนไขดังนี้
1.พนักงานที่ทำงานติดต่อกันครบ 120 วัน แต่ไม่ครบ 3 ปี ให้จ่ายเงินชดเชย 3 เดือนของอัตราค่าจ้างเดือนสุดท้าย
2.พนักงานที่ทำงานติดต่อกันครบ 3 ปี แต่ไม่ครบ 6 ปี ให้จ่ายเงินชดเชย 8 เดือนของอัตราค่าจ้างเดือนสุดท้าย
3.พนักงานที่ทำงานติดต่อกันครบ 6 ปี แต่ไม่ครบ 10 ปี ให้จ่ายเงินชดเชย 10 เดือนของอัตราค่าจ้างเดือนสุดท้าย
4.พนักงานที่ทำงานติดต่อกันครบ 10 ปีขึ้นไป ให้จ่ายเงินชดเชย 12 เดือนของอัตราค่าจ้างเดือนสุดท้าย
5.พนักงานที่มีอายุ 55 ปีขึ้นไป ให้จ่ายเป็นเงินบำเหน็จ ตามระเบียบการเกษียณอายุ
6.พนักงานที่ได้รับอนุมัติเข้าโครงการทุกคนจะต้องมาปฏิบัติหน้าที่ตามปกติและส่งมอบงานเป็นที่เรียบร้อยก่อนจะสิ้นสภาพการเป็นพนักงาน
7.พนักงานที่ได้รับอนุมัติเข้าโครงการจะได้รับเงินชดเชยในงวดวันที่ 31 ธันวาคม 2559 ทั้งนี้ บริษัทฯ จะหักภาษีเงินได้ เงินหนี้สินที่ติดค้างกับกองทุนพนักงานบริษัทฯ และหนี้สินของกรมบังคับคดีให้เป็นที่เรียบร้อยภายในวันเดียวกัน
8.หน่วยงานใดที่มีพนักงานเข้าร่วมโครงการนี้ห้ามรับพนักงานเข้ามาทดแทนโดยเด็ดขาด
 

 
ขณะเดียวกัน มีรายงานว่าเครือเนชั่นก็มีโครงการให้พนักงานสมัครใจลาออกเช่นกัน โดยมีเป้าหมายลดรายจ่ายต่อเดือนลง 5% โดยมีอัตราการจ่ายเงินชดเชยบวกเพิ่มจากที่กฎหมายแรงงานกำหนด คือ พนักงานที่มีอายุงาน 6 ปี ไม่ถึง 10 ปี จ่ายเงินชดเชย 10 เดือนของอัตราค่าจ้างเดือนสุดท้าย พนักงานที่มีอายุงาน 10 ปี ไม่ถึง 15 ปี จ่ายเงินชดเชย 13 เดือนของอัตราค่าจ้างเดือนสุดท้าย พนักงานที่มีอายุงาน 15 ปี ไม่ถึง 20 ปี จ่ายเงินชดเชย 15 เดือนของอัตราค่าจ้างเดือนสุดท้าย พนักงานที่มีอายุงาน 20 ปีขึ้นไป จ่ายเงินชดเชย 17 เดือนของอัตราค่าจ้างเดือนสุดท้าย โดยให้พนักงานที่สมัครใจลาออกยื่นแสดงความจำนงค์ที่ฝ่ายบุคคลเพื่อส่งให้ประธานเจ้าหน้าที่บริหารบริษัทพิจารณา ภายในวันที่ 31 ส.ค.นี้ โดยบริษัทขอส่วนสิทธิ์ในการพิจารณาอนุมัติ
นอกจากนี้ บริษัทจะงดการช่วยจ่ายค่าจอดรถเดือนละ 800 บาทของพนักงาน ตั้งแต่เดือนกันยายนเป็นต้นไป หลังจากนั้น พนักงานต้องจ่ายเองเต็มจำนวนเดือนละ 1,200 บาท